**Sendt til gymnaster på landsdelsholdene i DGI Midtjylland, Hammerum**

Herning, den 11/3-20

Kære gymnaster (og forældre)

**I denne tid med Corona skal vi passe på og forholde os til hinanden samt omverdenen med omtanke!**

Coronavirussen spreder sig med hastige skridt i Danmark, og myndighederne opfordrer til, at vi alle tager ansvar for at forsøge at forhindre unødig smitte.

DGI har siden i fredags fulgt regeringens anbefaling om ikke at deltage i opvisninger/ arrangementer med mere end 1.000 deltagere.

**Som konsekvens af at antallet af smittede nu stiger nærmest time for time, har landsdelsholdsudvalget i Hammerum besluttet, at vi fra i dag indstiller og dermed aflyser samtlige opvisninger og arrangementer (store som små) gældende for vores landsdelshold indtil videre.**

I forhold til de almindelige daglige træninger rundt på holdene, kører de som vanligt indtil videre.

Opfordringen til jer gymnaster er, at I naturligvis skal blive hjemme, hvis I føler jer sløj; har feber eller i det hele taget viser tegn på sygdom.

Er I bekymret for at møde op, er det naturligvis også i orden at melde afbud.

Vi holder øje med udviklingen og tager løbende stilling til eventuelle ændringer i forhold til vores udmelding i dag.

I vil blive orienteret, når og hvis der kommer nye retningslinjer/ anbefalinger.

Har I spørgsmål eller kommentarer til ovennævnte, er I meget velkomne til at kontakte jeres instruktører eller kontaktperson fra landsdelsholdsudvalget.

I kan finde kontaktoplysninger på jeres kontaktperson på: [www.hammerumgym.dk](http://www.hammerumgym.dk).

I kan ligeledes kontakte Kurt Søndergaard, DGI Midtjylland på tlf. 79 40 43 60 eller mail: kurt.soendergaard@dgi.dk

Venlig hilsen

Landsdelsholdsudvalget, Hammerum